### Beslutningstema

I denne sag skal besluttes, om Tønder Kommune skal udbyde en grund til salg i offentligt udbud, under hvilke vilkår og til hvilken mindstepris.

### Sagsfremstilling

Tønder Kommune har 1. september 2016 købt et tomt parcelhus, beliggende Parkvej 13, [adresse], 6261 Bredebro fra et dødsbo, så det ikke blev prissat. Købesummen var 0 kr., men omkostningerne ved købet var ca. 20.000 kr. Bygningerne er efterfølgende blevet nedrevet, og grunden ryddet i 2018. Køb og nedrivning er finansieret af nedrivningspuljen.

Kommunen har ikke købt grunden til et bestemt formål, men alene for at nedrive bygningerne og rydde grunden, idet de var forfaldne og kondemnable.

Grunden er 736 m². Den ligger i landzone, så opførelse af nyt byggeri vil kræve en landzonetilladelse.

Den er ikke omfattet af en lokalplan, og i Kommuneplanramme 130.11.1 er den udlagt til boligområde.

Ved nedrivning af bygningerne er kloak-, vand- og elstik bibeholdt, så køber ikke skal betale tilslutningsbidrag ved opførelse af et nyt hus. Der betales et halvårligt beløb for at bibeholde kloak- og vandstik. Hvis en ny køber ikke ønsker, at opføre et hus på grunden, skal køber fortsat betale disse ½ årlige beløb eller betale for nedlægning af stikkene.

Ifølge udbudsbekendtgørelsen skal grunden sælges i offentligt udbud til markedsprisen. Tønder Kommune har grunde til salg på Rantzausvænget i [adresse]. Mindsteprisen for disse er 30 kr. pr. m² inkl. moms. Det er ikke givet, at en ny køber vil opføre et hus på grunden. Det kan være en af naboerne, der ønsker at tillægge grunden til deres ejendom. Det vurderes derfor, at mindsteprisen for [adresse] også er 30 kr. pr. m² inkl. moms, i alt 22.080 kr. inkl. moms.

Udover udgifterne til stikledning afholder Tønder Kommune i dag også udgifter til snerydning og øvrig vedligeholdelse af grunden.

Afdelingen Ejendomme har fået en henvendelse fra en interesseret køber. Det foreslås derfor, at grunden udbydes til salg.

### Økonomi

Et salg vil give en indtægt på 22.080 kr. inkl. moms (17.664 kr. ekskl. moms).

### Lovgrundlag

Udbudsbekendtgørelsen, Planloven, Den Kommunale Styrelseslov §68, stk. 1, og Kommunalfuldmagtsreglerne.

### Direktionen indstiller,

|  |  |
| --- | --- |
| at | Parkvej 13 i [adresse] udbydes offentligt til salg til en mindstepris på 22.080 kr. inkl. moms, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. august 2023, pkt. 22:

Indstillingen anbefales.

Carsten Søndergaard og Kristian Frederiksen deltog ikke i mødet.

### Beslutning

Indstillingen godkendt.